projecte-aina/catalan_government_crawling huggingface dataset:
El concurs de fotografia del Berguedà inclou una categoria dedicada al confinament.
Fins el 7 d'agost es poden presentar les fotografies del 14è concurs, adaptat a la situació actual.
El Concurs de Fotografia del Berguedà -Memorial Joan Ribera i Fornells tindrà, a part de la habitual categoria "el Berguedà", una altra centrada en les experiències i moments viscuts durant les setmanes de confinament.
L'objectiu és documentar les situacions i vivències personals i col·lectives viscudes pels berguedans i berguedanes durant el confinament; per conservar-ne testimoni històric per a les futures generacions.
La convocatòria marca, doncs, tres categories.
La primera es basa en el Berguedà, en qualsevol dels seus aspectes, considerant especialment les imatges que puguin transmetre alguns dels seus trets característics, vinculats als seus paisatges naturals, urbans i industrials.
La segona serà el confinament al Berguedà, en qualsevol dels seus aspectes, tant a l'interior com a l'exterior dels habitatges, a qualsevol dels seus municipis.
I per últim, la tercera categoria, degut a l'arrel guardiolenca de Joan Ribera i Fornells, és el confinament a Guardiola de Berguedà.
Els premis – de 360 € cada un – estan dotats pel Consell Comarcal del Berguedà i l'Ajuntament de Guardiola de Berguedà.
Les fotografies es poden presentar fins el 7 d'agost de 2020, únicament per correu electrònic.
S'han d'enviar a [EMAIL] Cada participant pot presentar un màxim de tres fotografies.
L'acte per fer públic el veredicte del jurat i procedir al lliurament de premis es farà el mes de setembre de 2020 al Monestir de Sant Llorenç de Guardiola de Berguedà.
Prèviament es farà saber la data i l'hora.
El concurs és organitzat per l'Arxiu Comarcal del Berguedà i té el reconeixement de la Federació Catalana de Fotografia i la col·laboració de l'Agrupació Fotogràfica Tallers d'Arts i Oficis.
Consultar les bases completes en aquest mateix apartat
Bases completes concurs de fotografia "Memorial Joan Ribera i Fornells".
L'Arxiu Comarcal del Berguedà ha iniciat el procés de restauració d'un importantíssim volum històric de Berga.
Pertany a la sèrie de "notables" de l'Ajuntament de Berga, i al seu interior recull 15 pergamins dels segles XIV i XV, alguns dels més rellevants per la història medieval de la població, com ara el privilegi de franquesa de lleuda, passatge i peritatge concedit per rei als berguedans i diversos testimonis de l'important endeutament de l'antiga vila.
El volum s'ha acollit al "Pla Bruniquer", que enguany atén la restauració de documents significatius dels arxius catalans.
El procés es fa a l'Arxiu Nacional de Catalunya i està a càrrec de la restauradora Gemma Coicoechea.
Activitats realitades durant el primer semestre 2014
Com cada any, des de la setmana de Corpus fins a inicis de setembre s'exhibeix l'exposició fotogràfica de la Patum, que enguany porta com a títol: "Tots som Patum" de Jordi Serra, membre de l'AFTDAO, conegut fotògraf berguedà que aporta la seva singular visió de la festa berguedana.
Del 19 al 31 de juliol al passeig de la Indústria de Berga hi haurà l'exposició a l'aire lliure "300 anys després.
Exposició itinerant sobre el Tricentenari dels Fets de 1714" aquests plafons referits a la situació berguedana han estat realitzats per l'Arxiu Comarcal del Berguedà, que ha col·laborat així amb la regidoria de Cultura.
Durant el mes d'agost es podran veure a Castellar de N'Hug, a l'antiga rectoria, les exposicions: "Carlins" i "Pau Anfruns" que es complementen pel període tractat.
Pau Anfruns va néixer a aquesta Vila, i el seu dietari, dona molta informació de les guerres carlines en especial de la batalla i l'incendi de Castellar de N'Hug.
Aquesta exposició ha estat anteriorment a l'Arxiu Comarcal del Berguedà, junt amb els actes del "II Simposium d'història del Carlisme", i a l'Arxiu Comarcal de l'Alt Urgell durant el mes de juliol, i en els propers mesos viatjarà a Ripoll.
Exposició de fotografies dels participants al XII concurs Festa de la Fia-faia
Des del dia 7 fins al 29 de març ha estat oberta al públic l'exposició de fotografies: XII concurs Festa de la Fia-faia.
Enguany han participat en aquest concurs un total de 33 obres, que recullen, des d'un punt de vista artístic, els aspectes més rellevants de la Festa de la Fia-faia, tant a Bagà com a Sant Julià de Cerdanyola.
Al llarg de 12 anys els millors fotògrafs de la comarca i molts altres de fora han participat i guanyat els premis d'aquest concurs.
L'Arxiu Comarcal del Berguedà col·labora amb els Ajuntaments de Bagà i Sant Julià de Cerdanyola, i l'Associació de la Fia-faia, organitzant aquest concurs de fotografia.
Un bon nombre de visitants han acudit al Pavelló de Suècia per admirar les fotografies exposades.
En el marc de la Setmana Internacional dels Arxius
El 3 de juny va tenir lloc a l'església parroquial de Sant Salvador del Vendrell la visita comentada de l'obra de l'arquitecte Josep Maria Jujol (Tarragona, 1879- Barcelona, 1949) per part de la Dra Immaculada Socias Batet de la Universitat de Barcelona, organitzada per la parròquia de Sant Salvador i els Amics de l'Orgue del Vendrell amb la col·laboració de la Comissió de Patrimoni Cultural del Vendrell, l'Arxiu Comarcal del Baix Penedès, l'Ajuntament del Vendrell i el Museu Deu.
La professora Socias va exposar els resultats de la seva recerca històrica en diversos arxius, principalment, l'Arxiu Jujol (els Pallaresos) i l'estudi dels elements arquitectònics i decoratius que es conserven a l'església.
La Dra Socias considera que hi ha tres etapes en la intervenció de Jujol a l'església barroca del Vendrell: la primera entre 1930 i 1936, la segona entre 1939 i 1949 quan la Junta d'Obres li encarrega la reconstrucció de l'església després de la guerra civil i una tercera etapa postjujoliana, a partir de la mort de l'arquitecte el 1949 en la qual la seva filla Tecla Jujol Gibert va continuar l'obra del seu pare, entre d'altres arquitectes.
Si bé Jujol és considerat un arquitecte modernista, la professora Socias destaca tres elements que el distingeixen: la influència gaudiniana en l'aspecte estructural, la modernista en l'ornamentació i la neogòtica de l'arquitecte francès Eugène Viollet-le-Duc, sense oblidar la inspiració de l'arquitectura clàssica romana.
La seva exposició va anar acompanyada de la projecció d'imatges dels nombrosos esbossos i projectes que l'arquitecte va realitzar pel presbiteri de l'altar major, inspirat en el baldaquí de Sant Pere de Roma (1629), obra de Bernini.
També va destacar la reforma de la capella del Santíssim i de Sant Josep i Santa Anna i el disseny i el color dels vitralls, un dels elements més desconeguts de la seva obra a l'església del Vendrell.
L'1 de març va tenir lloc, a la seu de l'Arxiu Comarcal del Baix Penedès, una reunió dels membres de la Comissió
La Comissió dels 150 anys del ferrocarril de Tarragona a Martorell, creada per organitzar els actes commemoratius de l'arribada del ferrocarril a les comarques de l'Alt Penedès, Baix Penedès, Baix Llobregat i el Tarragonès, es va reunir a la seu de l'Arxiu Comarcal del Baix Penedès per fer un seguiment de les activitats que està coordinant.
La reunió es va centrar en la planificació del llibre commemoratiu que s'està elaborant i que farà de catàleg de l'exposició itinerant que s'està dissenyant.
Aquesta exposició estarà a disposició de totes les poblacions que ho sol·licitin i anirà acompanyada d'un audiovisual i ua maqueta de fusta i aglomerat de suro del traç de la línea ferroviària de Tarragona a Martorell.
També es va comentar el disseny que tindran les plaques commemoratives que es col·locaran en totes les estacions de la línea.
Per 13è any consecutiu s'han atorgat els premis Gibert, dirigits als millors treballs de recerca que es realitzen als instituts de secundària del Berguedà.
Aquests premis, s'atorguen, junt amb altres distincions, en el curs del Dia d'Europa, que enguany ha estat el 7 de maig.
Com cada any hi ha hagut un país convidat, en aquesta ocasió, Lituània.
Els treballs originals dels premis ingressen a l'Arxiu Comarcal del Berguedà, dins la sèrie "Treballs inèdits d'autors berguedans" que els recull, junt amb altres investigacions inèdites.
Actualment aquesta sèrie supera els 400 títols.
Els guanyadors d'enguany en les diferents categories han estat, Marc Artigas, Anna Casòliva, Anna Villaró i Clara Vilà i com a finalistes Alba Cruanyes, Josep M. Simon, Nil Raich, Georgina Mozer i Víctor Li, que representen els diversos centres de la comarca on es pot cursar el batxillerat.
Setmana Internacional dels Arxius
Durant la Setmana Internacional dels Arxius, l'Arxiu Comarcal del Berguedà exposarà els tres llibres existents en l'actualitat on hi ha registrats successivament els administradors de Corpus i els de la Patum.
En el tercer llibre, que és que s'utilitza actualment, hi consten també els caps de colla i els membres de les comparses de la Patum.
La sèrie es va començar el 1619, i es va interrompre el 1931, renovant-se el 1993.
El llibre actual recull a més dibuixos d'importants artistes berguedans: Josep M. de Martin, Joan Ferrer, Marta Parera, Xavier Gassó, Lluís Canals... vinculats a efemèrides patumaires.
El primer llibre es va restaurar essent regidor Andreu Escobet.
El segon, que abasta de 1768 a1931 ha estat restaurat amb la col·laboració del Patronat de la Patum aquest mateix any.
Tots dos gaudeixen d'una coberta o sobrecoberta excepcionals, degudes a la mà de Marià Bergua.
L'exposició restarà oberta des del dia 8 al 14 de juny de 2015, de dilluns a divendres de 9 a 14 h.
Aquesta Setmana l'Arxiu Comarcal del Berguedà ha exposat, dins el marc de la Setmana Internacional dels Arxius els tres llibres existents en l'actualitat on hi ha registrats successivament els administradors de Corpus i els de la Patum.
En el tercer llibre, que és que s'utilitza actualment, hi consten també els caps de colla i els membres de les comparses de la Patum.
La sèrie es va començar el 1619, es va interrompre el 1931, renovant-se el 1993.
El llibre actual recull a més dibuixos d'importants artistes berguedans: Josep M. de Martin, Joan Ferrer, Marta Parera, Xavier Gassó, Lluís Canals... vinculats a efemèrides patumaires.
El primer llibre es va restaurar essent regidor Andreu Escobet.
El segon, que abasta de 1768 a 1931 haestat restaurat amb la col·laboració del Patronat de la Patum aquest mateix any.
Tots dos gaudeixen d'una coberta o sobrecoberta excepcionals, degudes a la mà de Marià Bergua.
Els dos exemplars es poden consultar a l'Arxiu Comarcal.
El fons de documents que d'una manera o altra parlen de Patum, i per tant permeten de refer la seva història, i comprendre-la millor, és molt ampli.
I malgrat els comentaris que de tant en tant es poden escoltar, queda encara força per aclarir en el passat de la Patum, com ha posat en evidència el recent i magnífic llibre de l'Albert Rumbo, que no només aclareix molts aspectes, sinó que planteja també bon nombre de preguntes: el nans anteriors als nans vells que ha permès descobrir el Dietari de Pau Anfruns, la manca de documentació per acreditar la presència de l'àliga, els anys que es va fer o no Patum, etc.
Destaquem en aquest aspecte que la Patum, en la mesura en que hi ha intervingut el municipi, el comú, està acreditada a l'Arxiu de la Ciutat de Berga, actualment inclòs a l'Arxiu Comarcal del Berguedà.
És on han pouat en major mesura totes les investigacions que s'han anat fent sobre la nostra festa.
Cal dir que els llocs més comuns: comptes, actes, festes, ja han estat recorreguts per remarcables investigadors, i que cal eixamplar cada dia més l'abast de la recerca.
Hi ha afeccionats a qui desmoralitza molt la quantitat de temps que és necessari invertir per a poder aclarir aspectes que de vegades són sols una part molt petita de la informació que es busca, i que prefereixen lògicament la informació, molt més senzilla que es troba a les publicacions periòdiques o a internet.
És una opció, tan vàlida com les altres, però que difícilment permetrà aprofundir tant com les notícies originals.
L'Arxiu Comarcal posa a l'abast dels ciutadans un horari permanent, fix i estable, unes instal·lacions modernes i adequades, i un servei que va merèixer la ISO de qualitat aplicada als Arxius, per la conservació, seguretat i servei al públic.
Respon al criteri d'eficiència dels recursos, de no malgastar-los, que en l'actualitat aquest Arxiu reculli 78 Fons diferents, i no calgui doncs fer 78 Arxius: Jutjat, Notaris, Registre de la Propietat, Ciutat de Berga, Carbons Pedraforca, Club d'Esquí, Arquitecte Porta, etc.
La renovació de l'escola pública.
De l'Empordà a tot Catalunya (1900 - 1939).
L'exposició estarà oberta de l'1 al 30 de setembre de 2015.
L'Arxiu Comarcal del Berguedà, acull una exposició itinerant provient de l'Arxiu Comarcal de l'Alt Empordà que consta de catorze plafons i arrenca en les iniciatives de renovació pedagògica que es van produir a inicis del segle XX, documentant els personatges, les activitats i les institucions que hi participaren, fins l'estroncament de moltes d'elles amb la Guerra Cívil.
Es recorda especialment el 110è aniversari de la primera Conversa pedagògica promoguda per Silvestre Santaló, mestre precedent directe de les escoles d'estiu.
En tot aquest moviment els mestres empordanesos varen tenir-hi un paper molt significat.
Des del punt de vista de la comarca del Berguedà hi haurà una vitrina amb la vida i molts dels llibres per infants publicats pel mestre Anicet Villar de Serchs, nascut a Cercs el 1895, i avui poc recordat.
El seu llibre de lectura, Terra i ànima, va marcar època.
El fons Enric Górriz Nuet és testimoni de la vida a Prullans durant el darrer quart del segle XX.
El passat dijous, 21 de març, va tenir lloc la signatura del contracte de cessió en comodat entre Enric Górriz Nuet i el president del Consell Comarcal de la Cerdanya, Ramon Moliner.
Amb aquest contracte es materialitza la voluntat d'Enric Górriz de cedir el seu fons audiovisual a l'Arxiu Comarcal de la Cerdanya per tal que sigui conservat, tractat arxivísticament i posat a disposició del públic.
Enric Górriz Nuet va néixer a Prullans l'any 1943.
Va estudiar al Seminari de la Seu d'Urgell i posteriorment a l'escola dels Salesians de Sarrià.
De ben jove va començar a treballar com a tipògraf a l'Editorial Salvat, empresa en la qual es va jubilar l'any 1999.
Amb la seva esposa Conxita, es van establir a Cornellà del Llobregat on han tingut dos fills.
Va ser un dels cofundadors dels Amics de la Sardana de Cornellà i, des de sempre, ha estat un gran afeccionat al vídeo i la fotografia.
A Prullans, Enric Górriz ha estat l'impulsor de diferents iniciatives culturals com la creació de l'Associació Cultural, el Pessebre vivent o l'edició l'any 2005 d'un llibre sobre la història del poble titulat " I a la Cerdanya...
Establert de nou a Prullans des de l'any 2014, Enric Górriz ha volgut fer sessió a l'Arxiu Comarcal de la Cerdanya del material audiovisual produït per ell al llarg de la seva vida, concretament entre el 1963 i el 2016.
El conjunt inclou 34 pel·lícules en 8 mm i Súper 8, gravacions dels anys 90 de festes i esdeveniments esportius a la Cerdanya, més de 2.500 fotografies de tota mena d'actes públics, programes de la Fira del pessebre de Prullans, etc.
El fons Górriz és un testimoni gràfic de la vida festiva i lúdica de Prullans i dels canvis urbanístics que en el darrer quart del segle XX s'han produït a la Cerdanya.
També inclou documents relacionats amb Cornellà del Llobregat i del món sardanista amb el qual ha estat sempre molt relacionat.
L'Arxiu Comarcal s'ha compromès a la digitalització de les filmacions i la descripció de tot el conjunt per posar-ho a disposició dels usuaris tan aviat com sigui possible.
L'investigador Arnau Mayans ens aproxima a la identitat liberal puigcerdanenca amb una xerrada al voltant dels fets del 10 i 11 d'abril de 1873.
El proper dissabte 13 d'abril a les 19 h., tindrà lloc a la Sala Sebastià Bosom de l'Arxiu la conferència "Cabrinetty el Campeador.
Una aproximació a la identitat liberal puigcerdanenca" a càrrec d'Arnau Mayans Montés doctorand en Història Contemporània a la Universitat de Girona.
La conferència de Mayans girarà entorn de les conseqüències dels fets del 10 i 11 d'abril de 1873 des d'un punt de vista identitari i ideològic.
Intentarà donar respostes a qüestions com: per què el Ministeri de la Marina va batejar un vaixell de guerra amb el nom de "Puigcerdá" l'any 1874?.
Com és que la moda dels vuitanta vuitcentistes a Puigcerdà era caragolar el tabac amb paper "Cabrinety"?
Quina relació hi ha entre la xocolata, les taronges i el nacionalisme espanyol?
La xerrada, organitzada pel Grup de Recerca de Cerdanya i l'Arxiu Comarcal, està emmarcada en els actes de commemoració dels fets del 10 i 11 d'abril de 1873 a Puigcerdà.
Amb motiu del 500 aniversari de la primera circumnavegació del món, el professor Xavier Gil Pujol ens oferirà una conferència sobre aquesta gesta de la navegació marítima de principis del segle XVI
Divendres 5 de juliol, en el marc de la Setmana Cultural que celebra la vila de Puigcerdà, la Biblioteca Comtat de Cerdanya i l'Arxiu Comarcal de la Cerdanya, organitzen conjuntament la conferència " Primus circumdedisti me.
La primera circumnavegació del món, de F. Magallanes i J.S. Elcano, 1519-1521" que anirà a càrrec del professor Xavier Gil Pujol, catedràtic d'Història Moderna a la Universitat de Barcelona, acadèmic numerari de la Real Academia de la Historia i acadèmic corresponent per Puigcerdà de la Reial Acadèmia de Bones Lletres de Barcelona.
L'expedició marítima de Fernando de Magallanes i Juan Sebastián Elcano, va ser finançada per la corona espanyola i va partir de la població andalusa de Sanlúcar de Barrameda el 20 de setembre de 1519.
Enguany se'n celebra el 500 aniversari, motiu pel qual ha estat subjecte de noves investigacions per part dels historiadors modernistes.
La conferència tindrà lloc a les 20h del vespre del divendres 5 de juliol a la Sala Sebastià Bosom de l'Arxiu Comarcal de la Cerdanya.
La família i amics d'Isidre Ricart, van decidir cedir el seu material fotogràfic a l'Arxiu després de la seva mort ocorreguda el passat mes de febrer d'enguany
Acte de signatura del contracte de cessió del fons d'Isidre Ricart.
D'esquerra a dreta l'esposa Carmen Mariñas, el president del Consell Comarcal de la Cerdanya Ramon Moliner i el germà Bonaventura Ricart.
Isidre Ricart Ribot al bac de la Muga, serra del Cadí
Aquest divendres 5 de juliol, ha tingut lloc la signatura del contracte de cessió del fons fotogràfic d'Isidre Ricart Ribot a l'Arxiu Comarcal de la Cerdanya.
Bonventura Ricart i Carmen Mariñas, germà i esposa d'Isidre Ricart, han signat el document amb el President del Consell Comarcal de la Cerdanya, Ramon Moliner.
La família i amics d'Isidre Isidre Ricart, van decidir cedir el seu material fotogràfic a l'Arxiu després de la seva mort ocorreguda el passat mes de febrer d'enguany.
Isidre Ricart va néixer el 1952 a Cal Perna de Bor.
Era ramader com ho havien sigut els seus pares i avis.
La seva activitat li havia proporcionat un gran coneixement de l'entorn natural, tant dels paratges com de les plantes i dels animals.
D'esperit inquiet i amb una gran voluntat de servei, Isidre Ricard compartia amb la gent la seva passió per la natura.
A inicis del 2000 va començar a fer visites guiades centrades en la fauna, la flora i en l'ús medicinal de les plantes de la Cerdanya.
La seva inquietud principal era formar als visitants en el coneixement i respecte per la muntanya i pel bestiar.
Com a naturalista s'ajudava de la fotografia per documentar plantes, bolets, animals i paisatges que trobava durant les sortides a muntanya.
També havia documentat fotogràficament taques pageses com la sega, la construcció de sitges per a l'emmagatzematge del farratge o la pujada del bestiar a la muntanya.
El fons fotogràfic que ens ha deixat consta d'un total de 13.600 imatges de les quals 3.839 són diapositives, 177 són fotografies paper i 9.584 són fotografies digitals JPG.
Les fotografies d'Isidre Ricard neixen de la voluntat de preservar el coneixement ancestral propi de la vida pagesa a la Cerdanya, una vida indestriable del seu entorn natural.
El divendres, 6 de desembre, s'han lliurat els premis dels XIII Premi de fotografia del Berguedà.
La gala de lliurament dels guardons ha tingut lloc al Monestir de Sant Llorenç, a Guardiola de Berguedà.
L'acte ha estat presidit pel senyor Josep Lara, alcalde de Guardiola de Berguedà i president del Consell Comarcal del Berguedà.
També va comptar amb la presència de la regidora de cultura de Guardiola de Berguedà, Àngels Araza i de Maria Victòria Ribera, filla de Joan Ribera, que dóna nom al premi.
També de Xavier Pedrals, director de l'Arxiu Comarcal del Berguedà i secretari del jurat.
El Premi Berguedà el va guanyar Marc Elias amb la fotografia titulada "On el Cadí i l'Ensija s'uneixen".
El premi de la categoria especial, enguany dedicada al patrimoni industrial, va ser per Carles Alasraki amb la fotografia "Viladomiu Nou".
Jordi Rossinyol va obtenir el premi Guardiola de Berguedà amb "Circumpolar a l'Estret".
Els accèssits corresponents van ser per Toni Barbany amb "Reflex Gresolet"; Mercé Mayol amb "Jugant a Viladomiu" i Sergi Boixader amb "Tardor al Llobregat".
Els tres premis estan dotats de 360 € cada un i un trofeu ofert per la família Ribera.
Cal destacar l'alta qualitat de les fotografies i la mateixa continuïtat del premi.
L'acte va finalitzar amb una projecció de pel·lícules originals de Joan Ribera referides a Guardiola de Berguedà, ambientades els anys 50 i 60.
L'exposició de fotografies seleccionades pel jurat, 28 en total, de les 128 presentades, estarà oberta al Monestir de Sant Llorenç fins al dia 23 de desembre, el mes de gener es podrà visitar a Berga a l'Arxiu Comarcal del Berguedà.
Conferència a càrrec de Frederic Garrido Vilajuana
El divendres 7 de febrer a les 18:30 de la tarda, el fotògraf Frederic Garrido donarà la conferència 'Sentir la fotografia.
El jurat i els concursos' a l'Arxiu Comarcal del Berguedà.
Garrido acumula bon nombre de premis fotogràfics nacionals i internacionals, és mestre per la Federació Internacional de l'Art Fotogràfic (FIAP); Excel·lència Federation Internationale de l'Art Photographique (FIAP); Maestro Oro por la Confederación Española de Fotografía i també Mestre 4* per la Federació Catalana de Fotografia, entre molts altres honors.
La xerrada s'imparteix en ocasió de la cloenda de l'exposició d'obres seleccionades al Premi de Fotografia del Berguedà Memorial Joan Ribera (veure notícia publicada a aquesta mateixa web el 09/12/2019).
El proper dissabte dia 8 de febrer es compleix el centenari del naixement de Josep M. Ballarín.
Per aquesta efemèride s'ha organitzat un acte commemoratiu a l'Ajuntament de Gósol en el que participaran diverses personalitats de l'entorn del mossèn.
Les diferents participacions seran recollides a la revista Baridana, que farà un número monogràfic dedicat a la seva persona.
L'Arxiu Comarcal del Berguedà col·labora amb l'Associació Cultural Mn.
Ballarín i l'Ajuntament de Gósol en aquest i altres actes que es celebraran en el curs de l'any.
Els humans entre la Terra i el Cel
Dissabte dia 7 de març es va presentar al Pavelló de Suècia de Berga el llibre d'en Joaquim Sala: "La Patum.
Els humans entre la Terra i el Cel.
L'acte va comptar amb la participació del propi autor; de Jaume Farguell, president del Casal d'Europa; Jaume Huch, editor del llibre; Dolors Santandreu, historiadora i Xavier Pedrals, director de l'Arxiu Comarcal, que va valorar l'autor i l'obra, i exposà el contingut del fons Joaquim Sala, conservat a l'Arxiu Comarcal del Berguedà.
L'acte va tenir remarcable assistència